Zagreb, 10. ožujka 2016.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ružice Palić Kramarić**, **pomoćnice ministra zdravlja**, za davanjem mišljenja Povjerenstva na 131. sjednici održanoj dana 10. ožujka 2016.g., daje sljedeće:

**MIŠLJENJE**

1. **Sukladno odredbama članka 14. ZSSI-a, nema zapreke da dužnosnica Ružica Palić Kramarić, istovremeno uz obnašanje dužnosti pomoćnice ministra zdravlja, u Hrvatskoj liječničkoj komori obavlja funkcije delegata Skupštine, dopredsjednice Povjerenstva za bolničku djelatnost te članice Županijskog povjerenstva Osječko-baranjske županije, s obzirom da navedena tijela nisu upravna tijela navedene ustanove.**
2. **Na temelju članka 14. stavka 5. ZSSI-a, dužnosnica može istovremeno uz obnašanje navedene dužnosti biti članicom Hrvatske udruge bolničkih liječnika (u daljnjem tekstu: HUBOL) te koordinatoricom HUBOL-a za Slavoniju i Baranju, s obzirom da isto ne predstavlja članstvo u upravnom ili nadzornom tijelu udruge, dok, u okviru prava da bude članom upravnih i nadzornih tijela najviše dviju neprofitnih udruga i zaklada, može obavljati funkciju članice Izvršnog odbora HUBOL-a te funkciju predsjednice Udruge cerebrovaskularnih bolesnika Županije Osječko-Baranjske Osijek, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**
3. **Istovremeno obavljanje poslova liječnice u Kliničkom bolničkom centru Osijek, kao stalnog i redovitog zanimanja, moglo bi utjecati na zakonitost obnašanja dužnosti pomoćnice ministra zdravlja, stoga dužnosnica u smislu članka 13. stavka 2. ZSSI-a ne bi mogla biti u radnom odnosu u KBC Osijek. S obzirom da su sindikalni povjerenici sukladno članku 187. stavku 4. Zakona o radu u radnom odnosu kod pravne osobe u kojoj obavljaju tu dužnost, upućuje se dužnosnica da preispita da li za obavljanje funkcije sindikalnog povjerenika ispunjava zakonom propisane uvjete.**
4. **Dužnosnica može istovremeno uz obnašanje navedene dužnosti obavljati i poslove stalnog sudskog vještaka za medicinu, s obzirom da se navedeni poslovi ne obavljaju u smislu redovitog i stalnog zanimanja.**
5. **Na temelju članka 8. ZSSI-a, dužnosnica je dužna u izvješću o imovinskom stanju prijaviti podatke o ustanovama, udrugama i drugim pravnim osobama u kojima obavlja funkcije i poslove, a ujedno i prihode koje ostvaruje po osnovi obavljanja poslova stalnog sudskog vještaka.**

Obrazloženje

Zahtjev za davanjem mišljenja Povjerenstva podnijela je dužnosnica Ružica Palić Kramarić, pomoćnica ministra zdravlja. U knjigama ulazne pošte zahtjev je zaprimljen pod poslovnim brojem 711-U-1595-M-65/16-01-4, dana 23. veljače 2016.g., povodom kojeg se vodi predmet broj: M-65/16. Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu navedenog Zakona. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženje mišljenje u roku od 15 dana od dana primitka zahtjeva.

Dužnosnica u zahtjevu navodi da je 17. veljače 2016.g. imenovana na dužnost pomoćnice ministra zdravlja te je zadužena za rukovođenje poslovima Uprave za stacionarnu zdravstvenu zaštitu i inspekcijske poslove i Zavoda za transplantaciju i biomedicinu. Dužnosnica traži mišljenje Povjerenstva može li, sukladno odredbama ZSSI-a, istovremeno uz obnašanje navedene dužnosti biti delegat u Skupštini Hrvatske liječničke komore (u daljnjem tekstu: Komora) i dopredsjednica Povjerenstva Komore za bolničku djelatnost te članica Županijskog povjerenstva za Osječko-baranjsku županiju Komore, zatim članica Hrvatske udruge bolničkih liječnika (u daljnjem tekstu: HUBOL) i članica Izvršnog odbora HUBOL-a te koordinatorica HUBOL-a za Slavoniju i Baranju, zatim predsjednica Udruge cerebrovaskularnih bolesnika Osječko-baranjske županije, sindikalna povjerenica u Kliničkom bolničkom centru Osijek (u daljnjem tekstu: KBC Osijek) te stalna sudska vještakinja medicinske struke.

Uvidom u Rješenje Vlade Republike Hrvatske o imenovanju pomoćnice ministra zdravlja („Narodne novine“ broj 19/16.) utvrđeno je da je Ružica Palić Kramarić imenovana na navedenu dužnost na sjednici Vlade Republike Hrvatske održanoj 17. veljače 2016.g.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Pritom za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Člankom 197. Zakona o zdravstvenoj zaštiti („Narodne novine“ broj 150/08., 71/10., 139/10., 22/11., 84/11., 12/12., 35/12., 70/12., 82/13. i 159/13.) propisano je da je Komora strukovna organizacija zdravstvenih radnika sa statusom pravne osobe. Člankom 35. stavkom 1. Zakona o liječništvu („Narodne novine“ broj 121/03. i 117/08.) propisano je da se liječnici koji rade na neposrednim poslovima zdravstvene zaštite obvezno udružuju u Hrvatsku liječničku komoru kao samostalnu i neovisnu strukovnu organizaciju sa svojstvom pravne osobe i javnim ovlastima, a stavkom 2. istoga članka Zakona propisano je da Komora u okviru svojih djelatnosti predstavlja liječnike u Republici Hrvatskoj i u inozemstvu. Člankom 37. Zakona o liječništvu propisano je da Komora obavlja javne ovlasti vođenja Imenika liječnika u Republici Hrvatskoj, davanja, obnavljanja i oduzimanja odobrenja za samostalan rad, obavlja stručni nadzor nad radom liječnika, određuje najnižu cijenu rada privatnih liječnika i odobrava pojedinačne cijene liječničkih usluga privatnih liječnika. Člankom 39. Zakona o liječništvu propisano je da su tijela Komore Skupština, Vijeće, Izvršni odbor, predsjednik, Nadzorni odbor, sud i druga tijela utvrđena Statutom Komore, dok se ustroj, izbor, način rada i obveze tijela Komore u cijelosti propisuju Statutom i drugim aktima Komore. Člankom 40. stavkom 1. istog Zakona propisano je da nadzor nad zakonitošću rada Komore u obavljanju njezinih javnih ovlasti provodi ministarstvo nadležno za zdravstvo.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 080006125 upisana Hrvatska liječnička komora, sa sjedištem na adresi u Zagrebu, Tuškanova 37 i s pravnim oblikom ustrojstva ustanova.

Sukladno članku 1. Statuta Komore („Narodne novine“ broj 55/08. i 16/16.) Komora je samostalna, neovisna, staleška i strukovna organizacija liječnika – doktora medicine na području Republike Hrvatske. Komora štiti prava i zastupa interese liječnika, unapređuje liječničku djelatnost, brine se o ugledu liječnika i o pravilnom obavljanju liječničkog zvanja. Na temelju članka 3. stavka 1. Statuta, Komora ima status pravne osobe s javnim ovlastima.

Iako iz navedenih odredaba Zakona o liječništvu i Statuta Komore proizlazi da je Komora po svojoj pravnoj osobnosti pravna osoba *sui generis*, koja u odnosu na članstvo i ustrojstvo ima karakteristike udruge, ali pored toga ima i određene javne ovlasti, Povjerenstvo je uzelo u obzir da je Komora u sudskom registru upisana kao ustanova te je stoga predmetnu situaciju vezano za funkcije dužnosnice u Komori razmatralo sukladno članku 14. stavku 2. ZSSI-a.

Odlukom Hrvatskog sabora o Popisu pravnih osoba od posebnog državnog interesa od 15. prosinca 2010.g. („Narodne novine“ broj 144/10.) niti Odlukom Hrvatskog sabora o izmjenama i dopunama Odluke o popisu pravnih osoba od posebnog državnog interesa od 31. siječnja 2014.g. („Narodne novine“ broj 16/14.) kao niti odlukama predstavničkih tijela jedinica lokalne i područne (regionalne) samouprave dostavljene niti jedna komora, pa tako niti Hrvatska liječnička komora nije proglašena kao ustanova od posebnog državnog interesa odnosno od posebnog interesa za jedinicu lokalne, odnosno područne (regionalne) samouprave.

Sukladno članku 13. Statuta Komore, Skupština je najviše tijelo Komore. Broj delegata Skupštine utvrđuje se po izbornim jedinicama i to tako da članovi Komore na svaki započeti broj od 150 (sto pedeset) liječnika – članova Komore biraju jednog delegata. Uspoređujući nadležnost i poslove Skupštine Komore, Vijeća Komore i Izvršnog odbora Komore, propisane odredbama članaka 14., 19., odnosno 20. Statuta Komore, Povjerenstvo je utvrdilo da su uobičajene nadležnosti i poslovi upravnih vijeća ustanove raspodijeljeni između Vijeća Komore i Izvršnog odbora Komore, dok Skupština Komore ima tipičnu funkciju predstavničkog tijela članova, stoga se funkcija delegata u Skupštini Komore ne može smatrati funkcijom člana upravnog vijeća ustanove u smislu članka 14. stavka 1. i 2 . ZSSI-a.

Sukladno odredbama članka 24. Statuta Komore, kojim je propisano ustrojstvo Stalnih povjerenstava Izvršnog odbora Komore, članka 29. Statuta Komore, kojim su propisani poslovi Povjerenstva za bolničku djelatnost te članka 47. Statuta Komore, kojim su propisani poslovi županijskih povjerenstava Komore, Povjerenstvo je utvrdilo da se obavljanje funkcija dopredsjednika Povjerenstva za bolničku djelatnost, odnosno člana Županijskog povjerenstva za Osječko-baranjsku županiju, ne može smatrati upravnim funkcijama u predmetnoj ustanovi u smislu članka 14. stavka 1. i 2 . ZSSI-a.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici www.appluprava.hr), Povjerenstvo je utvrdilo da je Hrvatska udruga bolničkih liječnika (skraćeni naziv: HUBOL) upisana u isti registar od 20. siječnja 2014.g. pod registarskim brojem 21010781, s adresom sjedišta u Zagrebu, Srebrnjak 83 i OIB-om: 76961816215. Kao osobe ovlaštene za zastupanje udruge upisani su predsjednik i tajnik udruge.

Uvidom u podatke objavljene na službenoj internetskoj stranici HUBOL-a (www.hubol.hr) utvrđeno je da je Ružica Palić Kramarić izabrana za člana Izvršnog odbora HUBOL-a na sjednici Skupštine HUBOL-a, održanoj 1. prosinca 2014.g.

Uvidom u podatke iz Registra udruga Povjerenstvo je utvrdilo da je Udruga cerebrovaskularnih bolesnika Županije Osječko-Baranjske Osijek upisana u isti registar od 19. studenog 1997.g. pod registarskim brojem 14000015, s adresom sjedišta u Osijeku, Trg Lava Mirskog 1 i OIB-om: 63984560033. Kao osoba ovlaštena za zastupanje udruge upisana je predsjednica udruge Ružica Palić Kramarić (s naznakom početka mandata 7. prosinca 2012.g. i krajem mandata 7. prosinca 2016.g.).

Naime, člankom 16. stavkom 1. Zakona o udrugama („Narodne novine“, broj 74/14.) propisano da članovi upravljaju udrugom neposredno ili putem svojih izabranih predstavnika u tijelima udruge na način propisan statutom, dok je sukladno stavku 3. i 4. istog članka skupština udruge najviše tijelo udruge, dok se statutom udruge, osim skupštine, mogu utvrditi upravna (izvršna), nadzorna i druga tijela udruge.

Sukladno odredbama ZSSI-a, članstvo u udrugama i obavljanje funkcija u udrugama koje nisu upravljačke ili nadzorne nisu zabranjene niti ograničene, stoga dužnosnica može istovremeno uz obnašanje dužnosti pomoćnice ministra zdravlja biti članicom HUBOL-a te koordinatoricom HUBOL-a za Slavoniju i Baranju, s obzirom da isto ne predstavlja članstvo u upravnom ili nadzornom tijelu udruge. Međutim, imajući u vidu odredbe Zakona o udrugama te uobičajeni način ustrojavanja udruga, u udrugama u kojima je ustrojen izvršni odbor ovo tijelo ima funkciju upravljačkog tijela u smislu članka 14. stavka 5. ZSSI-a, dok predsjednik udruge, uz poslove zastupanja udruge u pravnom prometu, obavlja i određene upravne poslove te ujedno predsjeda upravljačkim tijelom udruge. Stoga Povjerenstvo zaključuje da u okviru prava da bude članom upravnih i nadzornih tijela najviše dviju neprofitnih udruga i zaklada, dužnosnica uz obnašanje predmetne dužnosti može istovremeno obavljati funkciju članice Izvršnog odbora HUBOL-a te funkciju predsjednice Udruge cerebrovaskularnih bolesnika Županije Osječko-Baranjske Osijek, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Iako dužnosnica Povjerenstvu nije podnijela zahtjev da Povjerenstvo utvrdi da istovremeno obavljanje poslova liječnice u KBC Osijek, kao stalnog i redovitog zanimanja, ne utječe na zakonitost profesionalnog obnašanja dužnosti pomoćnice ministra zdravlja, Povjerenstvo načelno zaključuje da bi u konkretnom slučaju obavljanje tih poslova kao stalnog i redovitog zanimanja moglo utjecati na zakonitost obavljanja javne dužnosti. Člankom 187. stavkom 2. Zakona o radu („Narodne novine“ broj 93/14.) propisano da sindikati koji imaju najmanje pet zaposlenih kod određenog poslodavca mogu imenovati ili izabrati jednog ili više sindikalnih povjerenika, a stavkom 4. istog članka Zakona o radu propisano je da je sindikalni povjerenik radnik koji je u radnom odnosu kod poslodavca.

S obzirom da u smislu članka 13. stavka 2. ZSSI-a dužnosnica za vrijeme obnašanja javne dužnosti ne može istovremeno biti u radnom odnosu u KBC Osijek upućuje se da preispita jesu li za obavljanje funkcije sindikalnog povjerenika u navedenoj ustanovi ispunjeni zakonom propisani uvjeti.

Člankom 125. Zakona o sudovima („Narodne novine“ broj 28/13.) propisano je da stalni sudski vještaci na temelju svoga stručnog znanja pružaju sudu uslugu davanja vještačkog nalaza i mišljenja (vještačenje) kada je to potrebno radi utvrđivanja ili razjašnjenja činjenica koje se utvrđuju u postupku. Člankom 22 Pravilnika o stalnim sudskim vještacima („Narodne novine“ broj 88/08., 8/09., 126/11. i 120/12.) propisano je da za obavljeno vještačenje vještak ima pravo na nagradu koju utvrđuje sud prema posebnom cjeniku stalnih sudskih vještaka, koji je sastavni dio tog Pravilnika. Nagrada se određuje u bodovima a vrijednost boda je 2,00 kn bruto bez PDV-a.

S obzirom na nepredvidljivost i povremenost izbora sudskih vještaka za izradu pojedinih nalaza i mišljenja i plaćanja naknade po izrađenom nalazu i mišljenju, Povjerenstvo utvrđuje da poslovi stalnog sudskog vještaka za medicinu ne predstavljaju obavljanje drugih poslova u smislu redovitog i stalnog zanimanja, već je riječ o poslu koji se povremeno obavlja i od kojeg se shodno tome, ostvaruje povremena naknada. Stoga Povjerenstvo utvrđuje da nema zapreke da dužnosnica istovremeno uz obnašanje navedene dužnosti obavlja i poslove stalnog sudskog vještaka za medicinu.

Povjerenstvo ističe da je člankom 8. stavkom 1. ZSSI-a propisano da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Sukladno članku 8. stavku 9. ZSSI-a Izvješće o imovinskom stanju dužnosnika podnosi se na obrascu čiji oblik i sadržaj propisuje Povjerenstvo.

Dužnosnica je dužna u Izvješću o imovinskom stanju, u propisanoj rubrici "ostala članstva i funkcije dužnosnika u drugim pravnim osobama, udruženjima i organizacijama", navesti tražene podatke o ustanovi te o udrugama u kojima obavlja funkcije i poslove, odnosno u kojima je član. Ujedno, dužnosnica je dužna navesti podatke o eventualnom dohotku od naknada za obavljene poslove vještačenja. Na temelju članka 8. stavka 2. ZSSI-Ukoliko bi u vrijeme obnašanja dužnosti i u razdoblju dvanaest mjeseci nakon prestanka obnašanja dužnosti, dužnosnica od poslova vještačenja ostvarila dohodak koji predstavlja bitnu promjenu u imovini (prihod u visini 30.000,00 kn i više), takvu promjenu dužnosnica je dužna prijaviti Povjerenstvu istekom godine u kojoj je promjena nastala, na temelju članka 8. stavka 2. ZSSI-a.

S obzirom da je člankom 21. Uredbe Vlade Republike Hrvatske o unutarnjem ustrojstvu ministarstva zdravlja propisano da Uprava za stacionarnu zdravstvenu zaštitu i inspekcijske poslove u okviru Ministarstva zdravlja, obavlja i poslove određenog nadzora i suradnje s udrugama, stručnim udruženjima, komorama, Povjerenstvo ukazuje da je dužnosnica u cilju izbjegavanja mogućeg sukoba interesa te zaštite nepristranosti i objektivnosti u obnašanju dužnosti, dužna izuzeti se od sudjelovanja u postupku i odlučivanja o pravima i obvezama Hrvatske liječničke komore te dvaju interesno povezanih udruga kao i vezano za dodjelu sredstava ili stupanje u drugi oblik poslovnih odnosa između Ministarstva zdravlja i neke od navedenih pravnih osoba. U slučaju nemogućnosti izuzimanja dužnosnica treba poduzeti druge shodne mjere radi razrješenja situacije sukoba interesa.

PREDSJEDNICA POVJERENSTVA

Dalija Orešković, dipl.iur.

Dostaviti:

1. Dužnosnica Ružica Palić Kramarić, Ministarstvo zdravlja
2. Objava na internetskoj stranici Povjerenstva
3. Pismohrana